**REPUBLIKA SRPSKA**

**VLADA**

**PRIJEDLOG**

**ZAKON**

**O IZMJENAMA I DOPUNAMA ZAKONA O**

**VISOKOM OBRAZOVANJU**

**Banja Luka, novembar 2022. godine**

**Prijedlog**

**ZAKON**

**O IZMJENAMA I DOPUNAMA ZAKONA O**

**VISOKOM OBRAZOVANJU**

Član 1.

U Zakonu o visokom obrazovanju („Službeni glasnik Republike Srpske“, broj 67/20), u članu 12. u stavu 1. tačka 6) mijenja se i glasi:

„6) daje mišljenje o društvenoj opravdanosti osnivanja visokoškolske ustanove, članice univerziteta i odjeljenja van sjedišta, odnosno o društvenoj opravdanosti izvođenja novog studijskog programa i kratkog programa studija, na osnovu dostavljenog elaborata,“.

Član 2.

U članu 16. u stavu 2. poslije riječi: „240 ECTS bodova“, zapeta i riječi: „osim kratkog programa studija koji traje od jedne do dvije godine i vrednuje se sa najmanje 60 ESTS bodova do najmanje 120 ESTS bodova“ brišu se.

St. 3. i 4. brišu se.

U dosadašnjem stavu 7. koji postaje stav 5. poslije riječi: „nakon“ dodaje se riječ: „završenog“, a poslije riječi: „akademskog studija“ dodaju se riječi: „prvog i“.

Dosadašnji st. 5, 6. i 7. postaju st. 3, 4. i 5.

Član 3.

U članu 19. stav 9. mijenja se i glasi:

„(9) Praktični rad, praktična obuka i stručna praksa kojom se razvijaju znanja, vještine i kompetencije studenata koje su obuhvaćene standardom kvalifikacije za koju se student obrazuje, mogu se realizovati u visokoškolskoj ustanovi, u drugoj obrazovnoj ustanovi, kod poslodavca i u nastavnim bazama članica visokoškolske ustanove, u skladu sa principima i standardima dualnog obrazovanja, što će se urediti opštim aktom visokoškolske ustanove i ugovorom između studenta i subjekata u kojima se izvodi navedeni rad, odnosno obuka i praksa.“

Član 4.

U članu 21. u stavu 2. poslije riječi: „sa“ dodaju se riječi: „standardom kvalifikacije, te sa“.

Član 5.

Član 26. mijenja se i glasi:

„(1) Izmjene i dopune studijskog programa vrše se u skladu sa standardima za akreditaciju studijskih programa i mogu biti značajne i manje značajne.

(2) Značajne izmjene i dopune studijskog programa podliježu obavezi dodatnog samovrednovanja.

1. U slučaju izmjene oblasti obrazovanja kojoj pripada studijski program, naziva studijskog programa, izmjene ili dopune zvanja koje se stiče završetkom studijskog programa, promjena podliježe postupku vanjskog vrednovanja u svrhu početne akreditacije.
2. O značajnim izmjenama i dopunama studijskog programa koje ne podliježu postupku vanjskog vrednovanja u svrhu početne akreditacije, visokoškolska ustanova sačinjava izvještaj o samovrednovanju studijskog programa u tačkama standarda za akreditaciju studijskih programa koje su predmet izmjena i dopuna, koji dostavlja Agenciji za visoko obrazovanje Republike Srpske (u daljem tekstu: Agencija) i Ministarstvu.
3. Manje značajne izmjene i dopune studijskog programa ne smatraju se novim studijskim programom i ne podliježu postupku vanjskog vrednovanja u svrhu početne akreditacije.
4. O manje značajnim izmjenama i dopunama studijskog programa visokoškolska ustanova obavještava Agenciju i Ministarstvo.“

Član 6.

U članu 27. u stavu 3. riječi: „i akreditacije“ brišu se.

U stavu 5. poslije riječi: „diplome“ dodaju se riječi: „(ukoliko je studij organizovan po modelu tzv. Joint Degree), odnosno diploma (ukoliko je studij organizovan po modelu tzv. Double Degree)“.

Poslije stava 5. dodaje se novi stav 6. koji glasi:

„(6) Odredbe ovog člana koje se odnose na strane visokoškolske ustanove obuhvataju i visokoškolske ustanove koje su osnovale međunarodne organizacije kojima je taj status priznat u skladu sa pravilima međunarodnog prava, kao i naučnoistraživačke institute kojima je taj status priznat važećim pravom drugih država.“

Član 7.

Poslije člana 28. dodaje se novi član 28a. koji glasi:

„Kratki program studija

Član 28a.

(1) Visokoškolske ustanove mogu organizovati kratke programe studija u trajanju od 90 dana do dvije godine koji se vrednuju sa najmanje 15 ECTS do 120 ECTS bodova.

(2) Kratki program studija iz stava 1. ovog člana može se organizovati ukoliko pruža odgovarajuća znanja, vještine i kompetencije za oblast rada ili zanimanja, lični razvoj studenta ili za dalje studiranje radi završetka studija prvog ciklusa.

(3) Visokoškolska ustanova može priznati ECTS bodove stečene na programu iz stava 1. ovog člana ukoliko program pruža odgovarajuća znanja vještine i kompetencije potrebne za završetak prvog ciklusa studija.

(4) Ministar donosi Pravilnik o kratkom programu studija.

(5) Visokoškolska ustanova opštim aktom uređuje način izvođenja i organizaciju kratkog programa studija.

(6) Visokoškolska ustanova je obavezna uključiti predstavnike privrednog sektora u postupak kreiranja kratkog programa studija.“

Član 8.

U članu 36. u stavu 4. riječi: „Agenciji za visoko obrazovanje Republike Srpske (u daljem tekstu: Agencija)“ zamjenjuju se riječju: „Agenciji“.

Član 9.

U članu 38. u stavu 2. riječi: „stav 2.“ zamjenjuju se riječima: „stav 3.“.

Član 10.

U članu 54. u stavu 2. poslije broja: „6),“ dodaju se brojevi: „7), 8), 10),“.

Član 11.

U članu 57. poslije stava 1. dodaje se novi stav 2. koji glasi:

„(2) Prorektori univerziteta biraju se na period od četiri godine, sa mogućnošću još jednog izbora.“

Dosadašnji st. 2, 3, 4, 5. i 6. postaju st. 3, 4, 5, 6. i 7.

Član 12.

U članu 61. u stavu 1. u tački 1) riječi: „uz prethodno pribavljeno mišljenje upravnog odbora“ zamjenjuju se riječima: „uz prethodno pribavljene saglasnosti u skladu sa ovim zakonom“.

U stavu 2. poslije broja: „1),“ dodaje se broj: „2),“, a poslije broja: „7),“ dodaje se broj: „10),“.

Član 13.

U članu 69. stav 3. mijenja se i glasi:

„(3) Ministarstvo utvrđuje prijedlog broja studenata za upis u prvu godinu prvog i drugog ciklusa studija na visokoškolskim ustanovama u skladu sa Mrežom visokoškolskih ustanova i potrebama tržišta rada.“

Poslije stava 4. dodaje se novi stav 5. koji glasi:

„(5) Visokoškolska ustanova svojim aktom utvrđuje broj studenata koji se upisuju na treći ciklus u skladu sa dozvolom za rad.“

Dosadašnji st. 5. i 6. postaju st. 6. i 7.

Član 14.

U članu 87. u stavu 3. poslije riječi: „zakona“ dodaje se riječ: „i“.

Član 15.

U članu 103. poslije stava 2. dodaje se novi stav 3. koji glasi:

„(3) Nastavniku ili saradniku koji ima dijete sa psihofizičkim smetnjama u razvoju, ~~a~~ koje nije smješteno u odgovarajuću zdravstvenu ili socijalnu ustanovu, a koji koristi pravo da radi sa polovinom punog radnog vremena, izborni period se na lični zahtjev produžava za polovinu vremena za koje se koristi ovo pravo.“

U dosadašnjem stavu 5. koji postaje stav 6. riječi: „st. 3. i 4.“ zamjenjuju se riječima: „st. 3, 4. i 5.“.

Dosadašnji st. 3, 4. i 5. postaju st. 4, 5. i 6.

Član 16.

U članu 113. u stavu 1. poslije riječi: „sistem“ dodaju se riječi: „visokog obrazovanja“, a riječ: „JIS“ zamjenjuju se riječju: „JISVO“.

U stavu 2. poslije riječi: „pohranjivanja,“ dodaje se riječ: „razmjene“, a riječ: „JIS-a“ zamjenjuje se riječju: „JISVO-a“.

U stavu 3. riječ: „JIS-u“ zamjenjuje se riječju: „JISVO-u“.

Poslije stava 3. dodaje se novi stav 4. koji glasi:

„(4) Sve visokoškolske ustanove koje nemaju informacioni sistem, odnosno čiji informacioni sistem ne raspolaže odgovarajućim podacima dužne su da izvrše prikupljanje i obradu tih podataka tako da bude omogućen njihov blagovremen i nesmetan unos u JISVO.“

Član 17.

U članu 123. u stavu 6. poslije riječi: „prvog“ dodaju se riječi: „i drugog“.

Član 18.

U članu 130. poslije stava 6. dodaje se novi stav 7. koji glasi:

„(7) Lice koje smatra da je došlo do povrede ovog zakona može se obratiti nadležnoj prosvjetnoj inspekciji u roku od mjesec dana od dana saznanja za učinjenu povredu, a najdalje u roku od tri mjeseca od dana učinjene povrede.“

Član 19.

U članu 131. u stavu 1. poslije tačke 14) dodaje se nova tačka 15) koja glasi:

„15) ne omoguće pristup podacima u svojim informacionim sistemima za potrebe unosa i ažuriranja podataka u JISVO-u u skladu sa članom 113. stav 3. ovog zakona, i ne izvrše prikupljanje i obradu podataka na način da bude omogućen njihov blagovremen i nesmetan unos u JISVO, u skladu sa članom 113. stav 4. ovog zakona,“.

Dosadašnje t. 15), 16), 17), 18) i 19) postaju t. 16), 17), 18), 19) i 20).

Član 20.

U članu 136. u stavu 1. ispred riječi: „Visokoškolske“ dodaje se broj jedan u obostranoj zagradi, a poslije stava 1. dodaje se novi stav 2. koji glasi:

„(2) Akreditovanim ustanovama iz Republike, u smislu člana 40. stav 4. ovog zakona, smatraju se i visokoškolske ustanove koje imaju dozvolu za rad i u postupku su prve akreditacije do okončanja postupka akreditacije.“

Član 21.

U članu 141. riječi: „30. septembrom 2022. godine“ zamjenjuju se riječima: „30. septembrom 2023. godine.“

Član 22.

Poslije člana 147. dodaje se novi član 147a. koji glasi:

„Rok za donošenje podzakonskog akta

Član 147a.

Ministar će u roku od godinu dana od dana stupanja na snagu ovog zakona donijeti Pravilnik o kratkom programu studija (član 28a. stav 4).“

Član 23.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**PRIJEDLOGA ZAKONA O IZMJENAMA I DOPUNAMA ZAKONA O**

**VISOKOM OBRAZOVANJU**

**I USTAVNI OSNOV ZA DONOŠENJE ZAKONA**

Ustavni osnov za donošenje Prijedloga zakona o izmjenama i dopunama Zakona o visokom obrazovanju sadržan je u Amandmanu XXXII tačka 12. na član 68. Ustava Republike Srpske, prema kome Republika Srpska uređuje i obezbjeđuje brigu o djeci i omladini, obrazovanju, kulturi i zaštiti kulturnih dobara, fizičkoj kulturi. Takođe, ustavni osnov je sadržan i u članu 70. tačka 2. Ustava Republike Srpske, kojim je utvrđeno da Narodna skupština Republike Srpske donosi zakone.

**II USKLAĐENOST SA USTAVOM, PRAVNIM SISTEMOM I**

**PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo broj: 22.04-020-3318/22 od 18. novembra 2022. godine, ustavni osnov za donošenje ovog zakona sadržan je u Amandmanu XXXII na član 68. tačka 12. Ustava Republike Srpske, prema kojem Republika, između ostalog, uređuje i obezbjeđuje obrazovanje. Članom 70. tačka 2. Ustava Republike Srpske utvrđeno je da Narodna skupština Republike Srpske donosi zakone, druge propise i opšte akte.

Republički sekretarijat za zakonodavstvo dao je pozitivno mišljenje na Nacrt zakona o izmjenama i dopunama Zakona o visokom obrazovanju, broj: 22.04-020-1597/22 od 16. maja 2022. godine.

Narodna skupština Republike Srpske je na Dvadeset drugoj redovnoj sjednici, održanoj 23. juna 2022. godine razmotrila i usvojila predloženi tekst Nacrta zakona o izmjenama i dopunama Zakona o visokom obrazovanju i donijela Zaključak broj: 02/1-021-670/22 od 23. juna 2022. godine („Službeni glasnik Republike Srpske“, broj 60/22), kojim je zaduženo Ministarstvo za naučnotehnološki razvoj, visoko obrazovanje i informaciono društvo da u roku od 90 dana organizuje i sprovede javnu raspravu, budući da se navedenim Nacrtom zakona uređuju pitanja od posebnog značaja za građane i o kojima je neophodno da se najšire konsultuju zainteresovani organi i organizacije, naučne i stručne institucije.

Obrađivač Zakona je u skladu sa članom 41. stav 2. Pravila za izradu zakona i drugih propisa Republike Srpske („Službeni glasnik Republike Srpske“, broj 24/14), u Obrazloženju Prijedloga zakona naveo razlike između Prijedloga i Nacrta zakona koje su rezultat skupštinske i javne rasprave. Jedna od razlika između Prijedloga i Nacrta zakona odnosi se na potrebu ponovnog normiranja člana 26, koji je bio brisan u Nacrtu zakona, jer bi u praksi postojao problem budući da ne bi bio propisan način i obim izmjene i dopune studijskih programa. Pored toga, dodat je i novi član 14. kojim se dopunjuje član 103. važećeg Zakona na način da se propisuje mogućnost da nastavnik i saradnik koji ima dijete sa psihofizičkim smetnjama u razvoju ima mogućnost da produži izborni period na lični zahtjev.

Republički sekretarijat za zakonodavstvo razmotrio je Prijedlog zakona i obrađivaču dao određene primjedbe i sugestije sa ciljem usklađivanja predloženog teksta Prijedloga zakona sa pravnim sistemom i Pravilima za izradu zakona i drugih propisa Republike Srpske.

Obrađivač Zakona je usvojio navedene primjedbe i sugestije i ugradio ih u tekst Zakona.

Obrađivač je u skladu sa tačkom 28. Smjernica za konsultacije u izradi propisa i drugih opštih akata („Službeni glasnik Republike Srpske“, broj 86/22), naveo da je postupio u skladu sa Smjernicama.

Budući da je predmetni Zakon usaglašen sa Ustavom, pravnim sistemom i Pravilima za izradu zakona i drugih propisa Republike Srpske, mišljenje Republičkog sekretarijata za zakonodavstvo je da se Prijedlog zakona o izmjenama i dopunama Zakona o visokom obrazovanju može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju, broj: 17.03-020-3285/22 od 15. novembra 2022. godine, a nakon uvida u propise Evropske unije i analize odredaba Prijedloga zakona o izmjenama i dopunama Zakona o visokom obrazovanju, nije ustanovljeno da EU acquis sadrži obavezujuće izvore koji su relevantni za predmet uređivanja dostavljenog Prijedloga zakona, zbog čega u Izjavi o usklađenosti stoji ocjena „neprimjenjivo“.

**IV RAZLOZI ZA DONOŠENJE ZAKONA**

Razlog za donošenje izmjena i dopuna Zakona o visokom obrazovanju je taj što je u periodu od usvajanja važećeg Zakona o visokom obrazovanju („Službeni glasnik Republike Srpske“, broj 67/20) do danas Ministarstvo za naučnotehnološki razvoj, visoko obrazovanje i informaciono društvo kontinuirano pratilo primjenu zakona u praksi i mogućnost razrade zakonskih odredaba kroz podzakonske akte.

Kao rezultat ove kontrole nad primjenom Zakona, utvrđeno je da postoji potreba da se pojedine odredbe Zakona preciznije definišu, da se pojedine situacije zakonski urede koje do sada nisu bile uređene i da postoji potreba razrade zakonskih odredaba kroz podzakonske propise.

**V OBRAZLOŽENJE PREDLOŽENIH RJEŠENJA**

Članom 1. Zakona o izmjenama i dopunama Zakona o visokom obrazovanju (ovog zakona) izvršena je izmjena tačke 6) u članu 12. u stavu 1. važećeg Zakona o visokom obrazovanju, kojom se dodaje nova nadležnost Savjetu za visoko obrazovanje, u vezi sa davanjem mišljenja o elaboratima za kratke programe studija.

Članom 2. ovog zakona brisane su odredbe koje se tiču kratkog programa studija iz člana 16. važećeg Zakona i prebacuju se u novi član 28a. u kojem se detaljnije propisuju. Takođe, izmjenom u stavu 7. ograničava se prohodnost do trećeg ciklusa na način da se studije trećeg ciklusa mogu upisati samo poslije završenih akademskih studija prvog i drugog ciklusa.

Članom 3. ovog zakona mijenja se stav 9. u članu 19. važećeg Zakona kojim se propisuje mogućnost da se praktični rad i stručna praksa odvija i kod (privatnog) poslodavca, što je jedan od koraka ka uvođenju dualnog obrazovanja, odnosno mogućnost da pojedine visokoškolske ustanove isprobaju ovaj model prije nego što se donese poseban zakon o dualnom obrazovanju.

Članom 4. ovog zakona vrše se izmjene u stavu 2. člana 21. važećeg Zakona u skladu sa Standardima za početnu akreditaciju kojim je propisano da studijski program mora biti usklađen sa standardom kvalifikacije.

Članom 5. ovog zakona mijenja se član 26. važećeg Zakona kojim se detaljnije uređuju izmjene i dopune studijskog programa, definiše se šta su značajne i manje značajne izmjene i dopune studijskog programa.

Članom 6. ovog zakona vrše se izmjene u st. 3. i 5. člana 27. važećeg Zakona na kojim se propisuje mogućnost da se u slučaju zajedničkih studija mogu izdavati dvije diplome. Takođe se dodaje novi stav 6.

Članom 7. ovog zakona dodaje se novi član 28a. poslije člana 28. važećeg Zakona, kojim se detaljnije uređuje pitanje izvođenja kratkih programa studija.

Članom 8. ovog zakona u članu 36. u stavu 4. važećeg Zakona navodi se skraćeni naziv Agencije u skladu sa izmjenama člana 26. važećeg Zakona.

Članom 9. ovog zakona u članu 38. u stavu 2. važećeg Zakona mijenja se pozivanje na stav.

Članom 10. ovog zakona vrši se izmjena člana 54. važećeg Zakona, na način da je propisano da studenti mogu odlučivati o pitanjima koje se tiču imenovanja prorektora, imenovanju članova upravnog odbora iz reda akademskog i administrativnog osoblja i o donošenju odluke o raspisivanju konkursa za izbore u nastavnička i saradnička zvanja.

Članom 11. ovog zakona dodaje se u član 57. važećeg Zakona novi stav 2. kojim se propisuje mandat prorektorima univerziteta.

Članom 12. ovog zakona vrši se izmjena u st. 1. i 2. člana 61. važećeg Zakona, na način da se usaglašavaju postojeće odredbe zakona u vezi sa donošenjem statuta članice univerziteta.

Članom 13. ovog zakona u članu 69. mijenja se stav 3. važećeg Zakona, te se dodaje novi stav 5. kojim se propisuje način utvrđivanja broja studenata koji se upisuju na treći ciklus studija.

Članom 14. ovog zakona ispravlja se tehnička greška u članu 87. stav 3. važećeg Zakona.

Članom 15. ovog zakona dodaje se u član 103. važećeg Zakona novi stav 3. kojim se propisuje mogućnost da nastavnik i saradnik koji ima dijete sa psihofizičkim smetnjama u razvoju ima mogućnost da produži izborni period na lični zahtjev.

Članom 16. ovog zakona vrši se izmjena u st. 1, 2. i 3. i dodaje se novi stav 4. u član 113. važećeg Zakona, kojim se propisuje obaveza visokoškolskim ustanovama da prikupljaju podatke za Jedinstveni informacioni sistem visokog obrazovanja (JISVO).

Članom 17. ovog zakona vrši se izmjena u stavu 6. člana 123. važećeg Zakona, na način da se propisuje finansiranje školarine iz budžeta Republike redovnim studentima na drugom ciklusu koji prvi put obnavljaju završnu godinu studija.

Članom 18. ovog zakona dodaje se u član 130. važećeg Zakona novi stav 7. kojim se propisuju rokovi u kojima se zainteresovano lice može obratiti nadležnoj prosvjetnoj inspekciji povodom učinjene povrede odredaba ovog zakona.

Članom 19. ovog zakona dodaje se nova tačka 15) i vrši se usaglašavanje sa izmjenama u članu 26. i članu 113. stav 4. važećeg Zakona.

Članom 20. ovog zakona dodaje se u član 136. važećeg Zakon novi stav 2. kojim se propisuje da se akreditovanim ustanovama iz Republike smatraju i one visokoškolske ustanove koje imaju dozvolu za rad i u postupku su prve akreditacije.

Članom 21. ovog zakona vrši se promjena roka u članu 141. važećeg Zakona na način da se propisuje produžetak roka za sticanje naučnog zvanja doktor nauka za lica koja su ispunila uslove za pokretanje tog postupka prema Zakonu o univerzitetu za još godinu dana.

Članom 22. dodaje se novi član 147a. poslije člana 147. važećeg Zakona, kojim se propisuje rok za donošenje Pravilnika o kratkom programu studija.

Članom 23. ovog zakona propisano je da ovaj zakon stupa na snagu osmog dana od dana objavljivanja u „Službenom glasniku Republike Srpske“.

**VI RAZLIKE PRIJEDLOGA U ODNOSU NA NACRT ZAKONA**

Na Dvadeset drugoj redovnoj sjednici Narodne skupštine Republike Srpske, održanoj 23. juna 2022. godine, usvojen je Nacrt zakona o izmjenama i dopunama Zakona o visokom obrazovanju i donesen je Zaključak („Službeni glasnik Republike Srpske“ broj 60/22), kojim je zaduženo Ministarstvo za naučnotehnološki razvoj, visoko obrazovanje i informaciono društvo da, u roku od 90 dana, organizuje i sprovede javnu raspravu, budući da se navedenim Nacrtom zakona uređuju pitanja od posebnog značaja za građane i o kojima je neophodno da se najšire konsultuju zainteresovani organi i organizacije, naučne i stručne institucije.

Ministarstvo za naučnotehnološki razvoj, visoko obrazovanje i informaciono društvo, koje je bilo zaduženo za organizovanje i sprovođenje javne rasprave, organizovalo je i održalo tokom septembra 2022. godine javne rasprave u Istočnom Sarajevu i Banjoj Luci.

Učesnici na javnoj raspravi bili su predstavnici: visokoškolskih ustanova u Republici Srpskoj, studentskih organizacija, Savjeta za razvoj visokog obrazovanja i osiguranje kvaliteta, te zainteresovane grupe i pojedinci.

Učesnici na javnim raspravama o navedenom zakonu dali su korisne prijedloge i primjedbe.

U Prijedlog zakona o visokom obrazovanju ugrađen je određeni broj primjedaba i prijedloga narodnih poslanika, kao i učesnika na javnim raspravama.

Primjedbe i prijedlozi koji su usvojeni, a o kojima se diskutovalo tokom rasprava o Nacrtu zakona su sljedeće:

* Član 5. Nacrta zakona brisan je jer je predlagač uvidio da je u pitanju tehnička greška.
* U članu 6. Nacrta zakona bilo je predviđeno brisanje postojećeg člana 26. Zakona.

Primjedba na ovaj član je da bi tada postojao problem u praksi jer ne bi bio propisan način i obim izmjene i dopune studijskih programa.

Primjedba je usvojena i u Prijedlogu zakona član 5. (član 6. Nacrta zakona) glasi:

„Član 26. mijenja se i glasi:

‘(1) Izmjene i dopune studijskog programa vrše se u skladu sa standardima za akreditaciju studijskih programa i mogu biti značajne i manje značajne.

(2) Značajne izmjene i dopune studijskog programa podliježu obavezi dodatnog samovrednovanja.

(3) U slučaju izmjene oblasti obrazovanja kojoj pripada studijski program, naziva studijskog programa, izmjene ili dopune zvanja koje se stiče završetkom studijskog programa, promjena podliježe postupku vanjskog vrednovanja u svrhu početne akreditacije.

(4) O značajnim izmjenama i dopunama studijskog programa koje ne podliježu postupku vanjskog vrednovanja u svrhu početne akreditacije, visokoškolska ustanova sačinjava izvještaj o samovrednovanju studijskog programa u tačkama standarda za akreditaciju studijskih programa koje su predmet izmjena i dopuna, koji dostavlja Agenciji za visoko obrazovanje Republike Srpske (u daljem tekstu: Agencija) i Ministarstvu.

(5) Manje značajne izmjene i dopune studijskog programa ne smatraju se novim studijskim programom i ne podliježu postupku vanjskog vrednovanja u svrhu početne akreditacije.

(6) O manje značajnim izmjenama i dopunama studijskog programa visokoškolska ustanova obavještava Agenciju i Ministarstvo.’“

* U članu 6. (član 7. Nacrta zakona) vrše se izmjene u st. 3. i 5. člana 27. važećeg Zakona na način da se propisuje mogućnost da se u slučaju zajedničkih studija mogu izdavati dvije diplome.

Prijedlog za ovaj član je bio da se unese odredba koja se odnosi na strane visokoškolske ustanove.

Primjedba je usvojena, dodat je novi stav 6. i u Prijedlogu zakona član 6. glasi:

„U članu 27. u stavu 3. riječi: ‘i akreditacije’ brišu se.

U stavu 5. poslije riječi: ’diplome‘ dodaju se riječi: ’(ukoliko je studij organizovan po modelu tzv. Joint Degree), odnosno diploma (ukoliko je studij organizovan po modelu tzv. Double Degree)‘.

Poslije stava 5. dodaje se novi stav 6. koji glasi:

’(6) Odredbe ovog člana koje se odnose na strane visokoškolske ustanove obuhvataju i visokoškolske ustanove koje su osnovale međunarodne organizacije kojima je taj status priznat u skladu sa pravilima međunarodnog prava, kao i naučnoistraživačke institute kojima je taj status priznat važećim pravom drugih država.‘“

* Prihvaćen je prijedlog koji se odnosio na član 103. Zakona, a koji nije bio obuhvaćen Nacrtom zakona.

Novim članom 15. Prijedloga zakona dodaje se u član 103. važećeg Zakona novi stav 3. kojim se propisuje mogućnost da nastavnik i saradnik koji ima dijete sa psihofizičkim smetnjama u razvoju ima mogućnost da produži izborni period na lični zahtjev.

**VII PROCJENA UTICAJA ZAKONA, DRUGIH PROPISA I OPŠTIH AKATA**

**NA UVOĐENJE NOVIH, IZMJENU ILI UKIDANJE POSTOJEĆIH**

**FORMALNOSTI KOJE OPTEREĆUJU PRIVREDNO POSLOVANJE**

Uvidom u sprovedeni proces metodologije kratke procjene uticaja propisa na Prijedlog zakona o izmjenama i dopunama Zakona o visokom obrazovanju, Ministarstvo privrede i preduzetništva, u Mišljenju broj: 18.06-020-3282/22 od 17. novembra 2022. godine, konstatuje:

* Prijedlog zakona planiran je programima rada Vlade i Narodne skupštine Republike Srpske za 2022. godinu.
* Obrađivač je pravilno analizirao postojeće stanje i definisao problem u Obrascu o sprovođenju skraćenog PUP-a, te je problem sastavni dio „Razloga za donošenje zakona“.
* Obrađivač je pravilno definisao ciljeve koji se žele postići Prijedlogom.

U pogledu sprovođenja procesa konsultacija, obrađivač ističe da su povodom Nacrt zakona sprovedene javne rasprave u Istočnom Sarajevu i Banja Luci, te da su na istim učestvovali predstavnici različitih institucija i to: visokoškolskih ustanova u Republici Srpskoj, studentskih organizacija, Savjeta za razvoj visokog obrazovanja i osiguranje kvaliteta, kao i zainteresovane grupe i pojedinci. Opravdani prijedlozi, primjedbe i sugestije uvršteni su u tekst Prijedloga zakona.

Kod utvrđivanja opcija za rješenje problema, obrađivač je naveo da je regulatorna promjena najbolja opcija za rješavanje utvrđenih problema i postizanje definisanih ciljeva.

U vezi sa uticajem na poslovno okruženje, obrađivač je naveo da je Prijedlogom zakona predviđena obaveza visokoškoskih ustanova koje nemaju informacioni sistem, odnosno čiji informacioni sistem ne raspolaže s odgovarajućim podacima, da izvrše prikupljanje i obradu tih podataka na način koji će omogućiti njihov blagovremen i nesmetan unos u jedinstveni informacioni sistem visokog obrazovanja (JISVO). Navedeno će zahtjevati prilagođavanje pomenutih visokoškolskih ustanova. Isto tako, izmjenama i dopunama zakona izvršeno je dodatno preciziranje pojma akreditovanih visokoškolskih ustanova u Republici Srpskoj, a u cilju njihovog kvalitetnijeg poslovanja. Naime, iako je prema važećem zakonu bilo jasno da samo akreditovane visokoškolske ustanove mogu izdavati javne isprave bilo je neophodno precizirati akreditaciju visokoškolskih ustanova koje imaju dozvolu za rad a nalaze se u postupku prve akreditacije. To je učinjeno ovim Prijedlogom zakona, na način da je predviđeno da se akreditovanim visokoškolskim ustanovama smatraju i visokoškolske ustanove koje imaju dozvolu za rad, a nalaze se u postupku prve akreditacije, do okončanja postupka akreditacije. Prijedlog zakona imaće i indirektan uticaj na poslovno okruženje, jer se kroz unaprijeđenje obrazovnog sistema doprinosi podizanju kvaliteta buduće radne snage, što posredno utiče na poslovni ambijent i ekonomski rast privrede u Republici.

Što se tiče uticaja na javne budžete, obrađivač je naveo da će za sprovođenje ovog zakona, u budžetu Republike Srpske, biti potrebno obezbijediti dodatna sredstva u iznosu od 200.000 KM.

U vezi sa socijalnim uticajima, obrađivač je naveo da će se Prijedlogom zakona unaprijediti obrazovni sistem Republike Srpske, a to će pozitivno uticati na prava i obaveze akademskog osoblja i studenata, što je posebno značajno kada se uzme u obzir da je visoko obrazovanje djelatnost od opšteg interesa za Republiku Srpsku. Pozitivan uticaj imaće i propisivanje mogućnosti obavljanja stručne prakse, odnosno praktične obuke i rada studenata kod poslodavca ili u obrazovnim ustanovama, jer se na ovaj način doprinosi daljem razvoju znanja, praktičnih vještina i kompetencija studenata. Takođe, dopune zakona koje omogućavaju nastavniku ili saradniku koji ima dijete sa psihofizičkim smetnjama u razvoju da, pod određenim uslovima, produži izborni period predstavljaju pozitivan socijalni uticaj.

U vezi sa uticajem na životnu sredinu, obrađivač je naveo da Prijedlog zakona neće imati uticaja na životnu sredinu.

Kada je u pitanju uticaj zakona na uvođenje, izmjenu i ukidanje formalnosti, obrađivač navodi da se Prijedlogom ne predviđa uvođenje novih formalnosti, niti ukidanje i/ili izmjenu postojećih formalnosti.

Ministarstvo privrede i preduzetništva je utvrdilo da je obrađivač, prilikom primjene skraćenog procesa procjene uticaja propisa, postupio u skladu s metodologijom propisanom u t. VI i VIII Odluke o sprovođenju procesa procjene uticaja propisa u postupku izrade propisa.

Sugeriše se obrađivaču da postupi u skladu sa tačkom XV Odluke o sprovođenju procesa procjene uticaja propisa prilikom izrade podzakonskog akta.

**VIII UČEŠĆE JAVNOSTI I KONSULTACIJE U IZRADI ZAKONA**

U skladu sa Zaključkom Narodne skupštine Republike Srpske („Službeni glasnik Republike Srpske“, broj 60/22), Ministarstvo za naučnotehnološki razvoj, visoko obrazovanje i informaciono društvo organizovalo je javnu raspravu u Banjoj Luci i Istočnom Sarajevu. Javnoj raspravi, pored predstavnika Ministarstva, prisustvovali su i predstavnici visokoškolskih ustanova (nastavnici, saradnici, rektori, dekani, direktori), predstavnici granskog sindikata, predstavnici studenata i drugih institucija i zainteresovani građani.

Najčešće sugestije/prijedlozi sa održanih rasprava odnosili su se:

* na član 6. Nacrta zakona, kojim je propisano brisanje postojećeg člana 26. Zakona, sugerisano je da se taj član ne briše ili da se izmijeni jer bi u suprotnom postojao problem budući da ne bi bio propisan način i obim izmjene i dopune studijskih programa;
* na član kojim se mijenja postojeći član 27. Zakona i predloženo je da se unese novi stav kojim će biti propisano da se odredbe koje se odnose na strane visokoškolske ustanove obuhvataju i visokoškolske ustanove koje su osnovale međunarodne organizacije kojima je taj status priznat u skladu sa pravilima međunarodnog prava, kao i naučnoistraživačke institute kojima je taj status priznat važećim pravom drugih država.

Pored navedenih, na javnim raspravama je bilo prijedloga koji nisu predmet Nacrta zakona.

U skladu sa Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), Ministarstvo za naučnotehnološki razvoj, visoko obrazovanje i informaciono društvo je prilikom izrade teksta Zakona o izmjenama i dopunama Zakona o visokom obrazovanju objavilo predloženi tekst na internet stranici u trajanju od 15 dana. Na navedeni prijedlog nije zaprimljena nijedna primjedba, sugestija ili prijedlog.

**IX FINANSIJSKA SREDSTVA I EKONOMSKA OPRAVDANOST**

**DONOŠENJA ZAKONA**

Za realizaciju ovog zakona potrebno je obezbijediti dodatna sredstva iz budžeta Republike Srpske u iznosu od 200.000 KM.

**PRILOG**

**ZAKON O VISOKOM OBRAZOVANJU**

(Tekst predloženih izmjena i dopuna ugrađen u tekst Zakona)

Nadležnosti

Član 12.

U okviru svojih nadležnosti Savjet:

* 1. prati razvoj visokog obrazovanja u Republici i njegovu usklađenost sa evropskim i međunarodnim standardima,
  2. predlaže mjere za razvoj i unapređivanje visokog obrazovanja,
  3. daje preporuke Ministarstvu o upisnoj politici,
  4. daje mišljenje o standardima za početnu akreditaciju visokoškolskih ustanova i studijskih programa,
  5. daje mišljenje o standardima za akreditaciju visokoškolskih ustanova i studijskih programa, vodeći računa o evropskim i međunarodnim standardima, te kriterijumima za akreditaciju visokoškolskih ustanova u BiH,
  6. **daje mišljenje o društvenoj opravdanosti osnivanja visokoškolske ustanove, članice univerziteta i odjeljenja van sjedišta, odnosno o društvenoj opravdanosti izvođenja novog studijskog programa i kratkog programa studija, na osnovu dostavljenog elaborata,**
  7. predlaže ministru za naučnotehnološki razvoj, visoko obrazovanje i informaciono društvo (u daljem tekst: ministar) uslove za izbor u naučno-nastavna, umjetničko-nastavna, nastavna i saradnička zvanja,
  8. predlaže Vladi Mrežu visokoškolskih ustanova i studijskih programa u Republici Srpskoj (u daljem tekstu: Mreža visokoškolskih ustanova),
  9. predlaže Ministarstvu modele finansiranja naučnoistraživačke djelatnosti, visokog obrazovanja, tehnološkog i umjetničkog razvoja,
  10. predlaže Ministarstvu proglašavanje naučnih centara izvrsnosti,
  11. predlaže ministru kriterijume za kategorizaciju naučnih časopisa,
  12. obavlja i druge poslove u skladu sa zakonom.

Trajanje studija

Član 16.

(1) Jedan semestar studija vrednuje se sa najmanje 30 ESTS bodova u svakom ciklusu.

(2) Studije prvog ciklusa traju tri ili četiri godine i vrednuju se sa najmanje 180 ESTS bodova, odnosno najmanje 240 ESTS bodova.

**(3)** Studije drugog ciklusa izvode se nakon studija prvog ciklusa, traju jednu ili dvije godine i vrednuju se sa najmanje 60 ESTS bodova, odnosno najmanje 120 ESTS bodova i to tako da u zbiru sa prvim ciklusom studija iznose najmanje 300 ESTS bodova.

**(4)** Izuzetak od st. 2. i 5. ovog člana su integrisane studije koje se izvode kao jedinstveni studijski program koji obuhvata prvi i drugi ciklus studija i vrednuje se sa najmanje 300 ESTS bodova, odnosno integrisani studiji medicine i stomatologije koji se vrednuju sa najmanje 360 ESTS bodova.

**(5)** Studije trećeg ciklusa izvode se nakon **završenog** akademskog studija **prvog i** drugog ciklusa, odnosno integrisanog studija, traju tri godine i vrednuju se sa najmanje 180 ESTS bodova.

Nastavni proces

Član 19.

1. Visokoškolska ustanova dužna je da organizuje nastavni proces za sve studente koji stiču visoko obrazovanje na način propisan članom 18. ovog zakona.
2. Visokoškolska ustanova dužna je da obezbijedi javno dostupnim informacije o:
3. načinu, vremenu i mjestu održavanja nastave, predavanja i vježbi,
4. ciljevima, metodama i sadržajima nastave,
5. metodama, kriterijumima i mjerilima ispitivanja,
6. načinu obezbjeđivanja javnosti na ispitu,
7. načinu ostvarivanja uvida u rezultate ispita i provjere znanja,
8. ostalim pitanjima od značaja za studente.
9. Visokoškolske ustanove u Republici obavezne su da u skladu sa tehničkim mogućnostima putem elektronskih sredstava komunikacije studentima omoguće pristup nastavnim materijalima odnosno literaturi, prezentacijama, audio-video materijalu i drugim materijalima za koje se objavom neće narušavati autorska prava u vezi sa distribucijom.
10. Dostupnost informacija iz st. 1, 2. i 3. ovog člana visokoškolska ustanova propisuje opštim aktima.
11. Nastavnici i saradnici izvode predavanja i vježbe i druge oblike nastave na jednom od službenih jezika Republike po vlastitom izboru.
12. Studenti polažu ispite na jednom od službenih jezika Republike po vlastitom izboru.
13. Nastava ili dio nastave može se izvoditi i na jednom od stranih jezika, ukoliko je definisano studijskim programom.
14. Visokoškolska ustanova, odnosno članica visokoškolske ustanove dužna je da praktični rad i stručnu praksu organizuje i realizuje kao sastavni dio nastavnog procesa.
15. **Praktični rad, praktična obuka i stručna praksa kojom se razvijaju znanja, vještine i kompetencije studenata koje su obuhvaćene standardom kvalifikacije za koju se student obrazuje, mogu se realizovati u visokoškolskoj ustanovi, u drugoj obrazovnoj ustanovi, kod poslodavca i u nastavnim bazama članica visokoškolske ustanove, u skladu sa principima i standardima dualnog obrazovanja, što će se urediti opštim aktom visokoškolske ustanove i ugovorom između studenta i subjekata u kojima se izvodi navedeni rad, odnosno obuka i praksa.**
16. Dio nastave može se izvoditi u ustanovama i organizacijama koje su nastavne baze visokoškolskih ustanova, u skladu sa studijskim programom i zakonom.
17. Nastavna baza javne visokoškolske ustanove iz oblasti zdravlja i zaštite zdravlja koristi se za izvođenje nastavnog procesa samo za potrebe te visokoškolske ustanove.

Studijski program – opšte odredbe

Član 21.

1. Studijski program je sveobuhvatan i sistematičan pristup za pružanje akademskog i strukovnog obrazovanja s ciljem pripreme studenata za nastavak obrazovanja ili uspješnu karijeru.
2. Studijski program treba da bude usklađen sa **standardom kvalifikacije, te sa** strateškim ciljevima u oblasti visokog obrazovanja i potrebama tržišta rada.
3. Studijski program donosi se po proceduri i na način propisan statutom i opštim aktom visokoškolske ustanove, a u skladu sa ESG standardima za akreditaciju.
4. U skladu sa ESG standardima, visokoškolska ustanova je pri izradi studijskih programa dužna uključiti predstavnike studenata i tržišta rada.

**Član 26.**

**(1) Izmjene i dopune studijskog programa vrše se u skladu sa standardima za akreditaciju studijskih programa i mogu biti značajne i manje značajne.**

**(2) Značajne izmjene i dopune studijskog programa podliježu obavezi dodatnog samovrednovanja.**

**(3) U slučaju izmjene oblasti obrazovanja kojoj pripada studijski program, naziva studijskog programa, izmjene ili dopune zvanja koje se stiče završetkom studijskog programa, promjena podliježe postupku vanjskog vrednovanja u svrhu početne akreditacije.**

**(4) O značajnim izmjenama i dopunama studijskog programa koje ne podliježu postupku vanjskog vrednovanja u svrhu početne akreditacije, visokoškolska ustanova sačinjava izvještaj o samovrednovanju studijskog programa u tačkama standarda za akreditaciju studijskih programa koje su predmet izmjena i dopuna, koji dostavlja Agenciji za visoko obrazovanje Republike Srpske (u daljem tekstu: Agencija) i Ministarstvu.**

**(5) Manje značajne izmjene i dopune studijskog programa ne smatraju se novim studijskim programom i ne podliježu postupku vanjskog vrednovanja u svrhu početne akreditacije.**

**(6) O manje značajnim izmjenama i dopunama studijskog programa visokoškolska ustanova obavještava Agenciju i Ministarstvo.**

Zajednički studij

Član 27.

1. Visokoškolska ustanova može sa drugom akreditovanom visokoškolskom ustanovom, u zemlji i inostranstvu uspostaviti zajednički studij, na osnovu zajednički utvrđenog studijskog programa i opšteg akta visokoškolske ustanove.
2. Zajednički studij je zajednički studijski program koji organizuju i izvode dvije ili više akreditovanih domaćih ili inostranih visokoškolskih ustanova.
3. Studijski program iz stava 1. ovog člana koji izvode visokoškolske ustanove iz Republike, odnosno BiH mora proći postupak početne akreditacije.
4. Studijski program iz stava 1. ovog člana koji izvode domaće i inostrane visokoškolske ustanove mora biti akreditovan u skladu sa propisima iz oblasti obezbjeđenja kvaliteta u zemlji u kojoj se izvodi i u zemlji u kojoj je sjedište, odnosno odjeljenje van sjedišta visokoškolske ustanove koja izvodi studijski program.
5. Uspostavljanje, izvođenje, završetak zajedničkog studija i izdavanje zajedničke diplome **(ukoliko je studij organizovan po modelu tzv. Joint Degree), odnosno diploma (ukoliko je studij organizovan po modelu tzv. Double Degree)** definišu se ugovorom između visokoškolskih ustanova koje ga izvode, a u skladu sa odredbama zakona i opštim aktom visokoškolske ustanove.
6. **Odredbe ovog člana koje se odnose na strane visokoškolske ustanove obuhvataju i visokoškolske ustanove koje su osnovale međunarodne organizacije kojima je taj status priznat u skladu sa pravilima međunarodnog prava, kao i naučnoistraživačke institute kojima je taj status priznat važećim pravom drugih država.**

**Kratki program studija**

**Član 28a.**

**(1) Visokoškolske ustanove mogu organizovati kratke programe studija u trajanju od 90 dana do dvije godine koji se vrednuju sa najmanje 15 ECTS do 120 ECTS bodova.**

**(2) Kratki program studija iz stava 1. ovog člana može se organizovati ukoliko pruža odgovarajuća znanja, vještine i kompetencije za oblast rada ili zanimanja, lični razvoj studenta ili za dalje studiranje radi završetka studija prvog ciklusa.**

**(3) Visokoškolska ustanova može priznati ECTS bodove stečene na programu iz stava 1. ovog člana ukoliko program pruža odgovarajuća znanja vještine i kompetencije potrebne za završetak prvog ciklusa studija.**

**(4) Ministar donosi Pravilnik o kratkom programu studija.**

**(5) Visokoškolska ustanova opštim aktom uređuje način izvođenja i organizaciju kratkog programa studija.**

**(6) Visokoškolska ustanova je obavezna uključiti predstavnike privrednog sektora u postupak kreiranja kratkog programa studija.**

Mišljenje Savjeta o elaboratu

Član 36.

(1) Ministarstvo pribavlja mišljenje Savjeta o elaboratu iz člana 35. stav 2. tačka 4) ovog zakona.

(2) Ukoliko je mišljenje Savjeta o elaboratu negativno, ministar rješenjem odbija zahtjev visokoškolske ustanove za izdavanje dozvole za rad.

(3) Rješenje ministra iz stava 2. ovog člana je konačno, a protiv rješenja se može pokrenuti upravni spor pred nadležnim sudom.

(4) Uredan zahtjev sa dokumentacijom i pozitivnim mišljenjem Savjeta o elaboratu Ministarstvo dostavlja **Agenciji**, radi sprovođenja postupka vanjskog vrednovanja u svrhu početne akreditacije.

Izdavanje dozvole za rad

Član 38.

1. Na osnovu izvještaja sa preporukom za izdavanje dozvole za rad iz člana 37. stav 3. ovog zakona, ministar izdaje dozvolu za rad visokoškolskoj ustanovi.
2. Na osnovu izvještaja sa preporukom za odbijanje zahtjeva za izdavanje dozvole za rad iz člana 37. **stav** **3.** ovog zakona, ministar rješenjem odbija zahtjev za izdavanje dozvole za rad.
3. Dozvola za rad visokoškolske ustanove iz stava 1. i rješenje iz stava 2. ovog člana konačni su, a protiv istih se može pokrenuti upravni spor pred nadležnim sudom.

Nadležnosti senata

Član 54.

1. Senat odlučuje o akademskim pitanjima i obavlja sljedeće poslove:
   1. odlučuje o nastavnoj, naučnoj, umjetničkoj i stručnoj djelatnosti visokoškolske ustanove,
   2. donosi statut univerziteta, odnosno visoke škole uz prethodno pribavljeno mišljenje upravnog odbora i uz saglasnost Ministarstva,
   3. daje saglasnost na statute članica univerziteta,
   4. donosi opšte akte u skladu sa zakonom i statutom visokoškolske ustanove,
   5. senat univerziteta, na prijedlog naučno-nastavnog vijeća, odnosno umjetničko-naučno-nastavnog vijeća, donosi kratke programe studija, studijske programe prvog, drugog, trećeg ciklusa studija, integrisane studijske programe i programe cjeloživotnog učenja, a senat visoke škole donosi kratke studijske programe, studijske programe prvog ciklusa studija i programe cjeloživotnog učenja,
   6. bira i razrješava rektora univerziteta, odnosno direktora visoke škole,
   7. imenuje i razrješava prorektore na prijedlog rektora,
   8. imenuje članove upravnog odbora iz reda akademskog i administrativnog osoblja,
   9. senat univerziteta imenuje vijeća naučnih oblasti po naučnim oblastima na prijedlog vijeća članica univerziteta,
   10. donosi odluku o raspisivanju konkursa za izbore u nastavnička i saradnička zvanja u skladu sa opštim aktom visokoškolske ustanove,
   11. senat univerziteta vrši izbor akademskog osoblja na prijedlog naučno-nastavnog, odnosno umjetničko-naučno-nastavnog vijeća članice univerziteta i mišljenja vijeća naučnih oblasti,
   12. senat univerziteta daje saglasnost na izvještaje u postupku sticanja naučnog zvanja doktora nauka,
   13. senat univerziteta, na prijedlog naučno-nastavnog vijeća, dodjeljuje počasno zvanje profesor emeritus i počasni doktor nauka,
   14. predlaže Ministarstvu broj studenata koji se finansiraju iz budžeta Republike, za upis u prvu godinu prvog i drugog ciklusa studija za javne visokoškolske ustanove,
   15. predlaže Ministarstvu broj samofinansirajućih studenata, vanrednih studenata i studenata stranih državljana, za upis u prvu godinu sva tri ciklusa studija,
   16. donosi pravila studiranja,
   17. predlaže upravnom odboru godišnji program rada visokoškolske ustanove, na prijedlog naučno-nastavnog i umjetničko-naučno-nastavnog vijeća,
   18. senat univerziteta na prijedlog naučno-nastavnog vijeća i umjetničko-naučno-nastavnog vijeća, odnosno senat visoke škole usvaja listu odgovornih nastavnika i saradnika,
   19. usvaja izvještaj o samovrednovanju visokoškolske ustanove,
   20. daje prijedlog upravnom odboru za osnivanje i ukidanje fakulteta i drugih članica univerziteta,
   21. obavlja i druge poslove u skladu sa zakonom i statutom visokoškolske ustanove.
2. Članovi senata koji su predstavnici studenata mogu odlučivati u stvarima iz stava 1. t. 1), 2), 3), 4), 5), 6), **7), 8), 10),** 14), 15), 16), 17) i 19) ovog člana.

Mandat rektora, direktora i prorektora

Član 57.

(1) Rektor univerziteta, odnosno direktor visoke škole bira se na osnovu javnog konkursa na period od četiri godine, sa mogućnošću još jednog izbora.

**(2) Prorektori univerziteta se biraju na period od četiri godine, sa mogućnošću još jednog izbora.**

**(3)** Istekom mandata rektoru ili u slučaju razrješenja rektora prije isteka mandata, prestaje mandat i prorektorima.

**(4)** Ukoliko se izbor novog rektora ne izvrši do isteka mandata rektora, kao i u slučaju prestanka mandata rektora ili razrješenja rektora prije isteka mandata, senat imenuje lice koje će dužnost rektora obavljati do izbora novog rektora, a najduže šest mjeseci od dana isteka mandata.

**(5)** Postupak izbora i razrješenja, te razlozi za smjenu rektora, prorektora, odnosno direktora visoke škole prije isteka mandata propisuje se statutom i opštim aktom visokoškolske ustanove.

**(6)** Rektora univerziteta, odnosno direktora visoke škole, senat može razriješiti dužnosti i prije isteka mandata tajnim glasanjem, većinom glasova od ukupnog broja članova.

**(7)** Odluka senata je konačna, a protiv iste se može pokrenuti upravni spor pred nadležnim sudom.

Nadležnosti vijeća

Član 61.

* + 1. Vijeće u okviru svoje nadležnosti:

1. donosi statut fakulteta, odnosno umjetničke akademije, **uz prethodno pribavljene saglasnosti u skladu sa ovim zakonom,**
2. donosi pravilnike kojima se reguliše rad fakulteta, odnosno umjetničke akademije, na prijedlog dekana,
3. daje mišljenje i prijedloge senatu o akademskim, naučnim, umjetničkim i stručnim pitanjima, u skladu sa statutom visokoškolske ustanove,
4. dostavlja senatu prijedlog liste i prijedlog konačne liste odgovornih nastavnika i saradnika na toj članici univerziteta,
5. predlaže senatu studijske programe prvog, drugog i trećeg ciklusa, odnosno promjene u strukturi i sadržaju studijskih programa i nastavnih metoda,
6. daje prijedlog senatu za izbor profesora emeritusa,
7. predlaže rektoru imenovanje i razrješenje dekana,
8. daje prijedlog rektoru u vezi sa radnim statusom akademskog osoblja,
9. daje rektoru mišljenje na prijedlog pravilnika o unutrašnjoj organizaciji i sistematizaciji radnih mjesta, u dijelu koji se tiče te organizacione jedinice,
10. imenuje prodekane na prijedlog dekana,
11. predlaže program razvoja članice univerziteta,
12. predlaže senatu raspisivanje konkursa za izbore u zvanja nastavnika i saradnika,
13. formira komisiju za podnošenje izvještaja za izbor u naučno-nastavno, odnosno umjetničko-nastavno zvanje i utvrđuje prijedlog odluke o izboru kandidata,
14. predlaže senatu članove vijeća naučnih oblasti,
15. razmatra i usvaja izvještaje o samovrednovanju studijskih programa,
16. imenuje komisije za izradu završnog rada na prvom, drugom i doktorske disertacije na trećem ciklusu studija,
17. donosi Pravilnik o korišćenju vlastitih prihoda članice univerziteta,
18. obavlja i druge poslove u skladu sa statutom i drugim opštim aktima univerziteta i fakulteta, odnosno umjetničke akademije.

(2) Članovi vijeća koji su predstavnici studenata mogu odlučivati u stvarima iz stava 1. t. 1), **2)**, 5), 7)**, 10),** 11), 15) i 17) ovog člana.

Broj upisanih studenata

Član 69.

1. Visokoškolske ustanove dostavljaju Ministarstvu prijedlog plana upisa studenata u prvu godinu prvog, drugog i trećeg ciklusa studija, najkasnije do 31. januara za narednu akademsku godinu.
2. Prijedlog plana upisa iz stava 1. ovog člana sadrži podatke iz člana 54. stav 1. t. 14) i 15) ovog zakona.

**(3)** **Ministarstvo utvrđuje prijedlog broja studenata za upis u prvu godinu prvog i drugog ciklusa studija na visokoškolskim ustanovama u skladu sa Mrežom visokoškolskih ustanova i potrebama tržišta rada.**

(4) Na prijedlog Ministarstva, Vlada donosi odluku o broju studenata za upis u prvu godinu prvog i drugog ciklusa studija na javnim visokoškolskim ustanovama, najkasnije do 31. marta tekuće godine za narednu akademsku godinu.

**(5) Visokoškolska ustanova svojim aktom utvrđuje broj studenata koji se upisuju na treći ciklus u skladu sa dozvolom za rad.**

**(6)** Sastavni dio prijedloga iz stava 1. ovog člana za javne visokoškolske ustanove je obrazložena procjena o potrebnim finansijskim sredstvima za izvođenje studijskog programa u odnosu na broj predloženih upisnih mjesta.

**(7)** Visokoškolske ustanove dostavljaju Ministarstvu podatke o studentima upisanim u prvu godinu studija najkasnije do 30. novembra akademske godine, o čemu Ministarstvo informiše Vladu.

Pravilnik o uslovima za izbor u zvanja

Član 87.

1. Ministar donosi Pravilnik o uslovima za izbor u naučno-nastavna, umjetničko-nastavna, nastavna i saradnička zvanja.
2. Pravilnikom iz stava 1. ovog člana propisuju se i kriterijumi za kategorizaciju časopisa u skladu sa članom 86. ovog zakona.
3. Postupak za izbor u naučno-nastavna, umjetničko-nastavna, nastavna i saradnička zvanja utvrđuju se opštim aktom visokoškolske ustanove, u skladu sa čl. 81. do 85. ovog zakona **i** Pravilnikom iz stava 1. ovog člana.

Mirovanje prava i obaveza akademskog osoblja

Član 103.

(1) Nastavnik i saradnik imaju pravo na mirovanje rokova za izbor u akademska zvanja i na mirovanje prava i obaveza iz radnog odnosa, u vrijeme dok obavljaju dužnost prorektora u visokoškolskoj ustanovi ili dok obavljaju drugu javnu funkciju, u skladu sa statutom.

(2) Nastavniku ili saradniku koji se nalazi na porodiljskom odsustvu ili je spriječen za rad po osnovu bolovanja dužem od šest mjeseci, izborni period se na lični zahtjev produžava za to vrijeme.

**(3) Nastavniku ili saradniku koji ima dijete sa psihofizičkim smetnjama u razvoju, koje nije smješteno u odgovarajuću zdravstvenu ili socijalnu ustanovu, a koji koristi pravo da radi sa polovinom punog radnog vremena, izborni period se na lični zahtjev produžava za polovinu vremena za koje se koristi ovo pravo.**

**(4)** Nastavniku i saradniku, na lični zahtjev, senat univerziteta na prijedlog vijeća članice ili senat visoke škole, može odobriti plaćeno odsustvo u trajanju od jedne školske godine radi naučnog, umjetničkog ili stručnog rada ili usavršavanja, u skladu sa statutom visokoškolske ustanove.

**(5)** Nastavniku i saradniku, na lični zahtjev, senat na prijedlog vijeća članice univerziteta, može odobriti neplaćeno odsustvo u trajanju od najduže četiri godine radi daljeg usavršavanja, u skladu sa statutom visokoškolske ustanove.

**(6)** Senat je dužan da odluči o zahtjevu iz **st.** **3, 4. i 5.** ovog člana u skladu sa zakonom i opštim aktom visokoškolske ustanove.

Jedinstveni informacioni sistem

Član 113.

* + - * 1. Ministarstvo, s ciljem prikupljanja sveobuhvatnih i standardizovanih podataka o visokom obrazovanju, vodi jedinstveni informacioni sistem **visokog obrazovanja** (u daljem tekstu: **JISVO**).
        2. Ministar pravilnikom propisuje način prikupljanja, pohranjivanja, **razmjene** i obrade informacija, odnosno ostale procedure važne za rad **JISVO-a.**
        3. Sve visokoškolske ustanove dužne su da omoguće pristup podacima u svojim informacionim sistemima za potrebe unosa i ažuriranja podataka u **JISVO-u**.
        4. **Sve visokoškolske ustanove koje nemaju informacioni sistem, odnosno čiji informacioni sistem ne raspolaže odgovarajućim podacima dužne su da izvrše prikupljanje i obradu tih podataka tako da bude omogućen njihov blagovremen i nesmetan unos u JISVO.**

Školarine

Član 123.

1. Školarina na javnim visokoškolskim ustanovama u smislu ovog zakona je:
   1. iznos sredstava kojim redovni student prvog i drugog ciklusa studija koji je upisan u skladu sa članom 69. stav 4. ovog zakona učestvuje u sufinansiranju ukupnih troškova za jednu godinu studija, ako ne ispuni uslove za upis naredne godine studija, odnosno ako obnavlja godinu,
   2. iznos sredstava kojim redovni student prvog, drugog i trećeg ciklusa studija koji je upisan u skladu sa članom 54. stav 1. tačka 15) ovog zakona učestvuje u finansiranju ukupnih troškova za jednu godinu studija.
2. Javna visokoškolska ustanova dostavlja Ministarstvu prijedlog visine školarine iz stava 1. tačka 1) ovog člana, najkasnije do 31. marta tekuće godine za narednu akademsku godinu.
3. Ministarstvo predlaže Vladi visinu školarine iz stava 1. tačka 1) ovog člana za sve studijske programe na javnim visokoškolskim ustanovama.
4. Vlada donosi odluku o visini školarine iz stava 3. ovog člana za sve studijske programe na javnim visokoškolskim ustanovama, za svaku akademsku godinu.
5. Redovni studenti prvog i drugog ciklusa studija koji su upisani u skladu sa članom 69. stav 4. ovog zakona finansiraju se iz budžeta Republike u prvoj i svakoj narednoj godini studija koju prvi put upisuju.
6. Redovni studenti prvog **i drugog** ciklusa studija upisani u skladu sa članom 69. stav 4. ovog zakona koji prvi put obnavljaju završnu godinu studija finansiraju se iz budžeta Republike.
7. Prava iz st. 5. i 6. ovog člana student može koristiti samo na jednom studijskom programu, na istom nivou studija, na javnim visokoškolskim ustanovama.
8. Student koji prekine školovanje u toku prve godine studija u kojoj je koristio pravo iz stava 5. ovog člana, dužan je prije ispisa platiti iznos školarine za tu godinu, određene u skladu sa stavom 4. ovog člana.
9. Izuzetno, na prijedlog vijeća članice univerziteta i uz saglasnost Ministarstva, redovni studenti prvog ciklusa studija koji su upisani u skladu sa članom 54. stav 1. tačka 15) ovog zakona, mogu koristiti pravo iz stava 5. ovog člana od treće godine prvog ciklusa studija, ako nisu obnavljali prethodne godine studija i imaju prosječnu ocjenu iznad 8,00.
10. Visinu školarine iz stava 1. tačka 2) ovog člana i ostale naknade koje studenti plaćaju tokom školovanja određuje visokoškolska ustanova i dužna je da prije raspisivanja konkursa za upis novih studenata objavi visinu školarine i ostale naknade za sve studijske programe na način dostupan javnosti.

Inspekcijski nadzor

Član 130.

* + - * 1. Inspekcijski nadzor nad primjenom ovog zakona, podzakonskih akata, kao i akata visokoškolskih ustanova donesenih u cilju izvršenja obaveza utvrđenih ovim zakonom vrši Republička uprava za inspekcijske poslove putem prosvjetne inspekcije.
        2. Kada nadležna inspekcija utvrdi nepravilnosti u radu visokoškolske ustanove, odnosno kada utvrdi da visokoškolska ustanova ne postupa ili postupa nepravilno ili nepotpuno prema obavezama koje su joj određene propisima, prosvjetni inspektor će prema utvrđenom činjeničnom stanju preduzeti odgovarajuće mjere:
  1. naložiti otklanjanje nezakonitosti, nepravilnosti i propusta u postupku vođenja evidencije i dokumentacije,
  2. naložiti usaglašavanje pojedinačnih akata visokoškolske ustanove sa propisima,
  3. naložiti donošenje statuta i ostalih akata propisanih statutom,
  4. naložiti da se ispitni rokovi organizuju u skladu sa pravilima studiranja i statutom visokoškolske ustanove,
  5. naložiti otklanjanje nedostataka u imenovanju komisije za podnošenje izvještaja o izboru nastavnika i saradnika,
  6. naložiti da se isključi iz nastavnog procesa akademsko osoblje koje nije u skladu sa ovim zakonom steklo odgovarajuće naučno-nastavno zvanje, umjetničko-nastavno, nastavno zvanje ili saradničko zvanje,
  7. naložiti da se isključi iz nastavnog procesa nastavnik ili saradnik koji nije određen za odgovornog nastavnika ili saradnika,
  8. naložiti da se poništi upis studenata koji su upisani suprotno propisima iz oblasti visokog obrazovanja koji su bili na snazi u vrijeme upisa,
  9. naložiti da se ponište ispiti koji nisu:
     1. obavljeni u skladu sa propisima iz oblasti visokog obrazovanja koji su bili na snazi u vrijeme polaganja ispita, ovim zakonom, odnosno statutom visokoškolske ustanove i drugim aktima visokoškolske ustanove i
     2. priznati sa druge visokoškolske ustanove u skladu sa propisima iz oblasti visokog obrazovanja koji su bili na snazi u vrijeme priznavanja ispita, ovim zakonom, odnosno statutom visokoškolske ustanove i drugim aktima visokoškolske ustanove,
  10. naložiti da se ponište javne isprave koje su izdate suprotno propisima iz oblasti visokog obrazovanja koji su bili na snazi u vrijeme izdavanja javne isprave, ovim zakonom i statutom visokoškolske ustanove,
  11. naložiti da se poništi rješenje o akademskom priznavanju strane visokoškolske kvalifikacije donesene suprotno propisima iz oblasti visokog obrazovanja koji su bili na snazi u vrijeme akademskog priznavanja,
  12. naložiti preduzimanje odgovarajućih mjera i radnji radi otklanjanja utvrđenih nepravilnosti ili nedostataka u roku koji odredi,
  13. preduzima druge mjere i radnje za koje je zakonom i drugim propisima ovlašten,
      + - 1. Kada u vršenju inspekcijskog nadzora nadležna inspekcija utvrdi da visokoškolska ustanova ne ispunjava uslove za rad propisane ovim zakonom, standardima i normativima, uključujući izvođenje studijskog programa bez dozvole ili nezakonito izdavanje javnih isprava, zabraniće rad visokoškolskoj ustanovi i o tome obavijestiti Ministarstvo.
          2. U skladu sa rješenjem iz stava 3. ovog člana Ministarstvo donosi rješenje o brisanju visokoškolske ustanove iz Registra.
          3. Rješenje Ministarstva iz stava 4. ovog člana je konačno i protiv istog se može pokrenuti upravni spor.
          4. Žalba na rješenje prosvjetnog inspektora ne odlaže izvršenje rješenja.
          5. **Lice koje smatra da je došlo do povrede ovog zakona može se obratiti nadležnoj prosvjetnoj inspekciji u roku od mjesec dana od dana saznanja za učinjenu povredu, a najdalje u roku od tri mjeseca od dana učinjene povrede.**

Novčane kazne

Član 131.

(1) Novčanom kaznom od 3.000 KM do 9.000 KM kazniće se za prekršaj visokoškolska ustanova, ako:

1. ne omogući javnost prilikom provjere svih oblika znanja (član 19. stav 2. tačka 4),
2. ne objavi nastavni plan prije početka nastave za narednu akademsku godinu (član 20. stav 6),
3. izvrši izmjenu studijskog programa i ne obavijesti Ministarstvo o izvršenim izmjenama studijskog programa u skladu sa članom 26. ovog zakona,
4. ne dostavi podatke za Registar, a u skladu sa pravilnikom iz člana 39. stav 3. ovog zakona,
5. upiše studenta suprotno odredbama člana 67. ovog zakona,
6. ne zaključi ugovor sa studentom koji je upisan na tu visokoškolsku ustanovu ili zaključi ugovor suprotno odredbama člana 68. stav 2. ovog zakona,
7. ne dostavi prijedlog plana upisa u roku koji je utvrđen članom 69. stav 1. ovog zakona,
8. ne dostavi procjenu o potrebnim finansijskim sredstvima za izvođenje studijskog programa u skladu sa članom 69. stav 5. ovog zakona,
9. ne vrši provjeru znanja ili ne organizuje polaganje ispita u skladu sa članom ­­­­­74. ovog zakona,
10. studentu ne omogući polaganje ispita pred ispitnom komisijom u skladu sa članom 76. ovog zakona,
11. izvrši izbor u zvanja suprotno odredbama čl. 80. do 85. ovog zakona,
12. ne raspiše i ne okonča konkurs za izbor nastavnika i saradnika u skladu sa članom 91. ovog zakona,
13. ne utvrdi odgovornog nastavnika i saradnika i ne objavi ili objavi netačnu listu odgovornih nastavnika i saradnika (član 97),
14. svojim statutom ne utvrdi metode za praćenje izvršavanja obaveza akademskog osoblja u skladu sa članom 102. stav 4. ovog zakona,

**15) ne omoguće pristup podacima u svojim informacionim sistemima za potrebe unosa i ažuriranja podataka u JISVO-u u skladu sa članom 113. stav 3. ovog zakona, i ne izvrše prikupljanje i obradu podataka na način da bude omogućen njihov blagovremen i nesmetan unos u JISVO, u skladu sa članom 113. stav 4. ovog zakona,**

**16)** ne vodi ili ako vodi neuredno evidencije propisane članom 114. stav 1. ovog zakona,

1. prije raspisivanja konkursa za upis novih studenata ne utvrdi i Ministarstvu ne predloži visinu školarine za narednu akademsku godinu za sve studijske programe (član 123. stav 2),

**18)** ne objavi visinu svih naknada u skladu sa članom 123. stav 10. ovog zakona,

**19)** privatna visokoškolska ustanova ne objavi visinu školarine i ostalih naknada u skladu sa članom 128. stav 2. ovog zakona,

**20)** ne uskladi statut ili druge opšte akte sa ovim zakonom (član 149).

(2) Za prekršaj iz stava 1. ovog člana kazniće se i odgovorno lice u visokoškolskoj ustanovi, novčanom kaznom od 1.500 KM do 3.000 KM.

Rok za podnošenje zahtjeva za akreditaciju visokoškolske ustanove

Član 136.

**(1)** Visokoškolske ustanove koje su upisane u Registar dužne su da podnesu zahtjev za akreditaciju visokoškolske ustanove, ako su ispunile uslov iz člana 40. stav 1. ovog zakona, u skladu sa propisima koje donosi Agencija, najkasnije u roku od šest mjeseci od dana donošenja propisa Agencije.

**(2) Akreditovanim ustanovama iz Republike, u smislu člana 40. stav 4. ovog zakona, smatraju se i visokoškolske ustanove koje imaju dozvolu za rad i u postupku su prve akreditacije, do okončanja postupka akreditacije.**

Sticanje naučnog stepena doktora nauka prema Zakonu o univerzitetu

Član 141.

Lica koja su ispunila uslove za pokretanje postupka za sticanje naučnog zvanja doktor nauka, prema Zakonu o univerzitetu, mogu steći naučni stepen doktora nauka odbranom doktorske disertacije u skladu sa Zakonom o univerzitetu, s tim da se naučni stepen doktora nauka može steći zaključno sa **30. septembrom 2023. godine**.

**Rok za donošenje podzakonskog akta**

**Član 147a.**

**Ministar će u roku od godinu dana od dana stupanja na snagu ovog zakona donijeti Pravilnik o kratkom programu studija (član 28a. stav 4).**